Diari Oficial de la Generalitat Valenciana


Sumari del DOGV 7706, del 27-01-2016 (2016/380)

RESOLUCIÓ de 18 de gener de 2016, del director general d'Administració Local, per la qual es publiquen els Estatuts de la Mancomunitat de l'Alacantí.
-----------------------------------------------------------------------------------------------------------------------------------------------------

### Dades del document

Número de DOGV
:   7706

Data del DOGV
:   27-01-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/380


Data del document
:   18-01-2016

Organisme emissor
:   Presidència de la Generalitat

Tipus de document
:   Resolució

Descriptors 

:   * L'Alacantí
    * associació de municipis

RESOLUCIÓ de 18 de gener de 2016, del director general d'Administració Local, per la qual es publiquen els Estatuts de la Mancomunitat de l'Alacantí. [2016/380]  
L'entrada en vigor de la Llei 27/2013, de 27 de desembre, de racionalització i sostenibilitat de l'Administració local, ha introduït determinats canvis en el règim jurídic de les entitats locals que afecten les mancomunitats de municipis, ja siga directament, o bé a través de les modificacions que opera en certs àmbits de l'organització i del funcionament dels ajuntaments.  
La disposició transitòria onzena de la Llei 27/2013, de racionalització i sostenibilitat de l'Administració local, disposa que les mancomunitats adaptaran els seus estatuts a la nova regulació, i hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; cas contrari, incorreran en causa de dissolució.  
D'altra banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sisena l'adaptació dels estatuts de les mancomunitats al contingut d'aquesta.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia cal publicar-la en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat de l'Alacantí ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 17.2.e del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat de l'Alacantí, que es transcriuen a continuació com a annex, en haver-se acreditat en l'expedient la legalitat de les actuacions.  
Contra aquesta resolució podrà interposar-se un recurs d'alçada davant de la Secretaria Autonòmica de Presidència, en el termini d'un mes de conformitat amb els articles 107 i 114 de la Llei 30/1992, de Règim Jurídic de les Administracions Públiques i Procediment Administratiu Comú. Transcorregut el dit termini sense haver-se interposat el recurs, la resolució serà ferma a tots els efectes. En el cas que es tracte d'una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa  
Tot això, sense perjuí, que els interessats puguen exercitar qualsevol altre recurs que per al seu dret estimen oportú.   
  
València, 18 de gener de 2016.- El director general d'Administració Local: Antoni Such Botella.  
  
  
  
  
ANNEX  
Estatus de la Mancomunitat de l'Alacantí  
  
  
TÍTOL PRIMER  
Disposicions generals  
  
Article 1. Municipis que integren la Mancomunitat  
1. Els municipis d'Alacant, el Campello, Mutxamel, Sant Joan d'Alacant, Sant Vicent del Raspeig i Agost, pertanyents a la província d'Alacant, a l'empara del que disposa l'ordenament jurídic vigent, acorden constituir-se, per al compliment dels seus fins, en mancomunitat voluntària de municipis.  
2. La Mancomunitat es constitueix per a l'organització i prestació en forma mancomunada de les obres, els serveis o les activitats de la seua competència que s'arrepleguen en els presents Estatuts.  
  
Article 2. Denominació i seu  
1. La mancomunitat constituïda es denomina «Mancomunitat de l'Alacantí» i té la seua capitalitat i la seua seu pròpia en el municipi d'Alacant, ubicada en l'Esplanada d'Espanya, número 1, primera planta, on hi ha els seus òrgans de govern i administració.  
2. Per traslladar la capitalitat de la Mancomunitat des de la ciutat d'Alacant a un altre municipi, hauran de seguir-se els tràmits exigits per a la modificació dels estatuts. No obstant això, per modificar-ne el domicili dins de l'esmentada ciutat n'hi haurà prou que ho acorde el Ple de la Mancomunitat, es publique l'acord en els mateixos llocs en què es van publicar o es van anunciar aquests Estatuts i s'inscriga en el Registre d'Entitats Locals.  
  
Article 3. Duració  
La Mancomunitat es crea per temps il·limitat, sense perjudici dels supòsits establerts d'adhesió d'altres municipis, de separació d'algun dels integrants i de la seua pròpia dissolució.  
  
Article 4. Objecte  
1. L'objecte o la finalitat de la Mancomunitat és la confecció i realització conjunta dels plans, projectes, obres, instal·lacions, serveis i activitats en general, siguen urbanístiques o ordinàries, que afecten tots o alguns dels municipis que la integren, en els termes que es concreten quan s'indiquen les seues competències que, en tot cas, estaran orientades exclusivament a la realització d'obres i la prestació dels serveis públics que siguen necessaris perquè els municipis puguen exercir les competències o prestar els serveis enumerats en els articles 25 i 26 de la Llei 7/1985, de 2 d'abril, Reguladora de les Bases de Règim Local.  
  
2. La prestació i l'explotació dels serveis podrà realitzar-la la Mancomunitat d'acord amb qualssevol de les formes establertes en l'ordenament jurídic vigent.  
  
TÍTOL SEGON  
Competències i potestats  
  
Article 5. Competències de la Mancomunitat de l'Alacantí  
1. La Mancomunitat exercirà les seues competències en els termes establerts en la legislació de l'Estat i de la Comunitat Autònoma Valenciana sobre les competències dels municipis i de les mancomunitats municipals, amb les limitacions assenyalades pels esmentats municipis i la resta d'entitats de què procedisquen les competències mancomunades i en correlació amb l'objecte que figura en l'article 4 d'aquests Estatuts  
.  
2. Les competències de la Mancomunitat són les següents:  
a) Assistència tècnica als municipis mancomunats.  
b) Protecció de la salubritat pública. Tractaments antivectorials i recollida d'animals abandonats.  
c) Evacuació i tractament d'aigües residuals. Gestió de les depuradores de la Mancomunitat i de les obres i serveis complementaris.  
  
d) Promoció de la cultura i equipaments culturals.  
e) Promoció de l'esport i instal·lacions esportives i d'ocupació del temps lliure.  
f) Urbanisme: formulació de plans o avantprojectes que servisquen d'orientació a la redacció de plans municipals d'ordenació.  
3. A més de les actuacions corresponents a les competències descrites en l'apartat anterior, la Mancomunitat podrà desenvolupar-ne d'altres en les matèries següents:  
a) Abastiment d'aigua potable a domicili.  
b) Clavegueram.  
c) Cementeris i activitats funeràries.  
d) Protecció del medi ambient urbà.  
e) Tractament de residus sòlids.  
f) Protecció i gestió del patrimoni històric.  
g) Conservació i rehabilitació de l'edificació.  
h) Infraestructures viàries.  
i) Accés als nuclis de població i pavimentació de les vies públiques.  
  
j) Enllumenat públic.  
k) Transport urbà col·lectiu.  
l) Planejament, gestió, execució i disciplina dels assumptes de la competència urbanística municipal que afecten, almenys, dos municipis mancomunats.  
m) Fires, abastiments, mercats, llotges i comerç ambulant.  
n) Informació i promoció de l'activitat turística.  
4. Cada actuació concreta, que ha de realitzar la Mancomunitat sobre les competències o matèries esmentades en el número 3 anterior, haurà de ser autoritzada pels òrgans competents dels ajuntaments afectats i requerirà la modificació prèvia d'aquests Estatuts.  
5. Els municipis integrats en la Mancomunitat de l'Alacantí podran transferir a aquesta la titularitat o només el mer exercici de les competències relacionades en l'article anterior o de les relatives a les seues activitats complementàries.  
6. La Mancomunitat pot assumir també les competències semblants o complementàries que, sobre els mateixos assumptes i matèries, li transferisquen, deleguen o encomanen altres entitats diferents dels municipis, en els casos i en la forma que establisquen les lleis.  
  
Article 6. Personalitat jurídica i capacitat d'obrar  
La Mancomunitat gaudeix de personalitat jurídica pròpia i capacitat d'obrar plena i independent dels municipis que la integren.  
  
Article 7. Potestats  
1. Corresponen a la Mancomunitat, per a la prestació dels serveis o l'execució d'obres de la seua competència, totes les potestats establertes en la normativa bàsica de règim local, sempre que siguen necessàries per al compliment de la seua finalitat i de conformitat amb la normativa aplicable a cada una d'aquestes potestats.  
2. No obstant el que disposa l'apartat anterior, en els supòsits en què la Mancomunitat no tinga la potestat per a l'èxit d'alguns dels seus fins dins de l'àmbit de les seues competències, i els municipis mancomunats la tinguen reconeguda, aquella podrà instar a aquests que, segons el que siga procedent en cada cas, li la deleguen o l'exerciten en favor seu, en les condicions que establisquen les lleis i acorden les parts interessades.  
  
3. En la mesura que no contravinga les lleis, la Mancomunitat podrà exercir les seues potestats i facultats exorbitants fins i tot enfront dels mateixos municipis i ajuntaments que la integren.  
  
  
TÍTOL TERCER  
Organització  
  
Article 8. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern necessaris són el Ple, el president, dos vicepresidents, la Junta de Govern i les comissions informatives que es requerisquen, tenint en compte el nombre de serveis que la Mancomunitat preste en cada moment.  
3. En tot cas, es crearà la Comissió Especial de Comptes.  
4. Les entitats locals menors de municipis que formen part de la Mancomunitat de l'Alacantí podran tenir representació en els òrgans de govern d'aquesta amb veu, però sense vot.  
  
Article 9. Designació de representants i terminis  
1. Havent finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels assumptes, fins a la constitució dels nous òrgans, sense que, en cap cas, puguen adoptar-se acords que requerisquen majoria qualificada.  
  
2. Després de la realització d'eleccions locals, i dins del termini de 30 dies següents a la sessió constitutiva de cada un dels ajuntaments mancomunats, aquests nomenaran els vocals representants en la Mancomunitat, nomenaments que hauran de notificar-se a aquesta.  
3. Una vegada que els ajuntaments mancomunats hagen comunicat a la Mancomunitat els seus representants, el president en funcions convocarà la sessió constitutiva del Ple i d'elecció dels òrgans de govern. La sessió constitutiva haurà de fer-se dins dels tres mesos següents a la constitució dels ajuntaments. Si no es convocara dins del termini assenyalat, quedaria automàticament convocada per a l'últim dia hàbil del termini esmentat.  
4. La taula d'edat estarà constituïda pel vocal de més edat i pel més jove, i actuarà com a secretari el de l'entitat.  
  
Article 10. El Ple de la Mancomunitat  
1. El Ple és l'òrgan col·legiat suprem de govern i l'administració de la Mancomunitat, a la qual representa i personifica. Cada entitat mancomunada estarà representada en el Ple pel seu alcalde o al alcaldessa i un altre regidor triat pel Ple del seu respectiu ajuntament, per majoria absoluta.  
2. Les entitats nomenaran un vocal suplent de cada un dels representants en la Mancomunitat amb les mateixes prerrogatives que el titular.  
  
3. El mandat dels vocals del Ple de la Mancomunitat coincideix amb el de les seues respectives corporacions, per la qual cosa perdran l'esmentada condició de vocals quan perden la condició de regidor o així ho acorden els plens dels ajuntaments que els van triar.  
4. Quan la pèrdua de la condició d'alcalde o regidor es produïsca per extinció del mandat, continuaran en funcions només per a l'administració ordinària fins a la presa de possessió dels seus successors.  
  
5. Amb caràcter general, les sessions que celebre el Ple de la Mancomunitat tindran lloc en la seua seu. No obstant això, si així ho acorda el mateix Ple podrà celebrar-se, amb caràcter excepcional, en la de qualsevol dels ajuntaments mancomunats.  
  
Article 11. Atribucions del Ple  
Correspon al Ple de la Mancomunitat:  
a) Aprovar l'adhesió de nous municipis a la Mancomunitat i la separació, unilateral o voluntària, d'algun dels integrants.  
b) Aprovar la proposta efectuada per la Comissió Liquidadora en cas de dissolució de l'entitat, així com acordar-ne la dissolució, i, quan les propostes procedisquen de tercers, emetre informe.  
c) Iniciar el procediment per a la modificació dels Estatuts de la Mancomunitat en els seus elements constitutius i aprovar-ne les modificacions quan no afecten els seus elements constitutius.  
  
d) Determinar i aprovar els percentatges de les aportacions econòmiques dels municipis integrants de la Mancomunitat establertes en els articles 35 i següents d'aquests Estatuts.  
e) Designar el president i els vicepresidents de la Mancomunitat.  
  
f) L'exercici, dins de l'àmbit de les seues competències, de les altres atribucions que aquests Estatuts li conferisquen o que la legislació atribuïsca als plens dels ajuntaments.  
  
Article 12. Nomenament del president  
1. El president de la Mancomunitat serà triat, d'entre els seus membres, pel Ple en la seua sessió constitutiva i per majoria absoluta del nombre legal de vots.  
2. Podran ser candidats a la presidència tots els vocals que componen el Ple.  
3. Si cap candidat obté majoria absoluta en la primera votació, es farà tot seguit una segona votació, i resultarà elegit el que obtinga un nombre més gran de vots. En cas d'empat, s'elegirà el vocal empatat els vots del qual procedisquen dels representants dels ajuntaments que efectuen més aportacions econòmiques generals i, si persisteix l'empat, la designació es farà per sorteig entre els vocals empatats.  
  
4. Per a la destitució del president se seguirà el mateix procediment que el que estableix la legislació vigent per a la destitució de l'alcalde.  
  
  
Article 13. Atribucions del president  
Correspon al president de la Mancomunitat l'exercici de les competències següents:  
a) Dirigir el govern i l'administració de la Mancomunitat.  
b) Representar la Mancomunitat.  
c) Convocar, presidir i alçar les sessions del Ple, de la Junta de Govern i de qualssevol altres òrgans de l'entitat.  
d) Decidir els empats amb vot de qualitat una vegada realitzada la segona votació, si persistira l'empat.  
e) Dirigir, inspeccionar i impulsar els serveis, les obres i les activitats de la Mancomunitat.  
f) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
  
Article 14. Nomenament dels vicepresidents  
1. Cada un dels vicepresidents serà triat pel Ple, d'entre els seus membres, en la sessió de la seua constitució, per majoria absoluta del nombre legal de vots, i el seu mandat tindrà la mateixa duració que aquest Ple, llevat que aquest acorde substituir-los abans.  
2. En cas d'empat, es designarà, per al càrrec de què es tracte, al vocal empatat els vots del qual procedisquen dels representants dels ajuntaments que efectuen més aportacions econòmiques generals i, si persisteix l'empat, la designació es farà per sorteig entre els vocals empatats.  
  
Article 15. Atribucions dels vicepresidents  
Els vicepresidents substituiran el president, per l'ordre del seu nomenament, en cas d'absència, vacant o malaltia.  
  
Article 16. Composició de la Junta de Govern  
1. La Junta de Govern, la integren el president de la Mancomunitat i un nombre de membres d'aquesta que no podrà ser superior al terç del nombre legal dels membres del Ple.  
2. Els membres de la Junta de Govern, els nomenarà i separarà lliurement el president de la Mancomunitat.  
  
Article 17. Atribucions de la Junta de Govern  
1. Corresponen a la Junta de Govern l'exercici de les atribucions següents:  
A. Les que li atribuïsquen les lleis.  
B. L'assistència al president en l'exercici de les seues atribucions.  
C. Les que el president o un altre òrgan de la Mancomunitat hi deleguen.  
D. L'aprovació d'assumptes de competència del Ple quan no s'assolisca la majoria necessària per a la seua aprovació per aquest, en les matèries següents:  
a) El pressupost de l'exercici immediat següent, sempre que prèviament existisca un pressupost prorrogat.  
b) Els plans de sanejament de la Mancomunitat o els plans de reducció de deutes.  
2. En els supòsits establerts en l'apartat 1.D d'aquest article, la Junta de Govern donarà compte al Ple en la primera sessió que se celebre després de l'adopció dels acords esmentats en aquest apartat, els quals seran objecte de publicació de conformitat amb les normes generals que hi siguen aplicables.  
  
Article 18. Comissions informatives i altres òrgans complementaris  
1. La Mancomunitat crearà comissions informatives que tindran per funció l'estudi, informe o consulta dels assumptes que hagen de ser sotmesos a la decisió del Ple.  
2. La creació i funcionament de les comissions informatives s'acordarà en la sessió extraordinària a què es refereix l'article 21.2, sense perjudici de la possibilitat d'acordar modificacions en sessions posteriors.  
3. Les comissions informatives, que poden tenir caràcter permanent o especial, les integraran el president i un dels dos representants de cada un dels municipis mancomunats. A falta d'acord exprés dels plens dels ajuntaments en sentit contrari, es consideraran designats vocals de les comissions informatives els representants dels municipis que figuren en segon lloc en l'acord de nomenament dels seus dos representants en la Mancomunitat.  
  
4. La Comissió Especial de Comptes estarà formada pel president de la Mancomunitat i els alcaldes de cada un dels ajuntaments mancomunats.  
  
TÍTOL QUART  
Funcionament  
  
Article 19. Publicitat de les sessions dels òrgans de la Mancomunitat  
1. Les sessions del Ple seran públiques, excepte acord en sentit contrari. No obstant això, podran ser secrets el debat i votació dels assumptes que puguen afectar el dret fonamental dels ciutadans a què es referix l'article 18.1 de la Constitució, quan així s'acorde per majoria absoluta de vots.  
2. Les sessions que celebre la Junta de Govern Local de la Mancomunitat no seran públiques.  
Article 20. Convocatòries de les sessions dels òrgans col·legiats de la Mancomunitat  
1. Només s'efectuarà una convocatòria per a cada sessió.  
2. En el cas que en el dia i en l'hora assenyalats per a celebrar una sessió, no concórreguen prou membres de l'òrgan de què es tracte de la Mancomunitat per a celebrar-la o que, en un moment determinat, no hi haja el nombre d'assistents necessari per a continuar-la o adoptar els acords vàlidament, el president la considerarà no celebrada o acabada i el secretari farà constar, entre les altres reglamentàries, tal circumstància, per diligència o en l'acta, segons siga procedent en cada cas.  
  
3. Per a tractar dels assumptes no decidits o vistos, inclosos els precs i preguntes si figuraven en l'ordre del dia, es convocarà, amb l'antelació necessària, una altra sessió, en el termini màxim de set dies a comptar des del dia previst per a l'anterior.  
  
Article 21. Règim de sessions del Ple  
1. El Ple funciona en règim de sessions ordinàries, de periodicitat preestablerta, i extraordinàries.  
2. El Ple celebra sessió ordinària, com a mínim, una vegada al trimestre. Dins d'aquest límit, correspon al Ple decidir la periodicitat d'estes sessions i els dies i hores de la seua celebració, mitjançant un acord adoptat en sessió extraordinària que haurà de convocar el president dins dels 30 dies següents al de la sessió constitutiva.  
3. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vots. En aquest últim cas la realització de la sessió no podrà demorar-se més de 15 dies hàbils des que va ser sol·licitada.  
4. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
5. El Ple es constitueix vàlidament amb la concurrència d'un terç del nombre legal de vots. En cap cas, el nombre de membres podrà ser inferior a tres. Aquest quòrum ha de mantenir-se al llarg de tota la sessió.  
6. En tot cas, es requereix l'assistència del president i del secretari de la Mancomunitat o dels que legalment els hi substituïsquen.  
7. Idèntics criteris als indicats en el present article s'aplicaran per a la vàlida constitució de la Junta de Govern, variant les circumstàncies en atenció a la seua distinta composició.  
  
Article 22. Vots  
1. Als efectes de votacions, en el Ple de la Mancomunitat s'utilitzarà el sistema de vot ponderat, corresponent a cada municipi un nombre de vots que s'assignarà prenent com a referència l'escala establerta en la legislació de règim electoral general per a la determinació del nombre de regidors que corresponen als municipis. El nombre d'habitants que servirà de base per a l'aplicació d'aquesta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
2. Tots els membres dels òrgans col·legiats de la Mancomunitat tindran dret a veu en les sessions que celebren; però, per a l'adopció dels acords que recaiguen sobre assumptes sotmesos a un règim especial perquè no afecten tots els municipis mancomunats, només tindran dret de vot els representants dels municipis interessats els quals s'haja reconegut.  
3. En tot cas, el vot serà emés per l'alcalde o alcaldessa de cada municipi, si estiguera present en la sessió, i, a falta d'això, pel regidor designat com a segon vocal pel Ple d'aqueixa corporació.  
  
4. És necessari el vot favorable de la majoria absoluta del nombre legal de vots del Ple de la Mancomunitat per a l'adopció d'acords en les matèries següents:  
a) Elecció i destitució del president.  
b) Proposta de modificació o ampliació dels Estatuts.  
c) Adhesió i separació de municipis.  
d) Alteració del nom i de la capitalitat de l'entitat.  
e) Aprovació d'operacions financeres o de crèdit i concessions de quitances o esperes, quan el seu import supere el 10 % dels recursos ordinaris del seu pressupost.  
f) Determinació de la forma de gestió dels serveis.  
g) Fixar anualment les aportacions econòmiques dels municipis integrants de la Mancomunitat establertes en els articles 35 i següents d'aquestes Estatuts.  
h) Acordar la dissolució de la Mancomunitat, amb els tràmits previs oportuns, i anomenar els vocals membres de la Comissió Liquidadora i aprovar la proposta efectuada per aquesta.  
i) Qualsevol altra matèria en què així es dispose en els presents Estatuts o en la legislació de règim local aplicable.  
  
TÍTOL CINQUÉ  
Procediment, règim jurídic i contractació administrativa  
  
Article 23. Procediment i règim jurídic  
En matèria de procediment i règim jurídic, els òrgans de la Mancomunitat ajustaran les seues actuacions a les normes estatals vigents, o les que en el futur les substituïsquen, i a les que dicten la Generalitat Valenciana o la mateixa Mancomunitat, per a realitzar les adaptacions pertinents, i en l'àmbit de les seues competències respectives.  
  
Article 24. Legislació aplicable en matèria de contractació administrativa  
La Mancomunitat de l'Alacantí ajustarà la seua actuació en matèria de contractació administrativa als principis generals continguts en la legislació de contractes del sector públic.  
  
TÍTOL SISÉ  
Personal  
  
Article 25. Personal de la Mancomunitat  
1. D'acord amb el que estableixen els articles 90 i 103 de la Llei 8/2010, de 23 de juny, de Règim Local de la Comunitat Valenciana, s'estableix per a la Mancomunitat de l'Alacantí un sistema mixt de personal propi i personal dels ajuntaments mancomunats cedit per aquests.  
  
2. En conseqüència amb allò que s'ha indicat en l'apartat anterior, el personal de la Mancomunitat podrà estar format per:  
a) Funcionaris de carrera, inclosos els que ocupen els llocs reservats a habilitats de caràcter estatal.  
b) Funcionaris interins.  
c) Personal laboral fix, temporal o per temps indefinit.  
d) Personal funcionari o laboral cedit pels ajuntaments mancomunats.  
e) Personal eventual.  
  
Article 26. Funcionaris amb habilitació de caràcter estatal  
1. En la Mancomunitat existirà un lloc de treball reservat a funcionaris d'Administració local amb habilitació de caràcter estatal al qual correspondrà les funcions de secretaria, comprensiva de la fe pública i l'assessorament legal preceptiu, així com el control i la fiscalització interna de la gestió econòmica financera i pressupostària i la comptabilitat, la tresoreria i la recaptació.  
2. Mentre es fa la classificació reglamentària per part de l'òrgan autonòmic competent d'aquest lloc de treball, les esmentades funcions les podrà exercir algun funcionari d'Administració local amb habilitació de caràcter estatal d'algun dels municipis que integren la Mancomunitat, amb la designació prèvia del Ple d'aquesta.  
3. No obstant això, si una vegada creat i classificat s'estima que el volum de serveis o recursos de la Mancomunitat és insuficient per al manteniment d'aquest lloc de treball es podrà, de conformitat amb la normativa aplicable, sol·licitar l'exempció de l'obligació de mantenir-lo. En aquest supòsit i una vegada concedida l'esmentada exempció les funcions reservades a habilitats estatals s'exerciran a través de funcionaris amb aquesta habilitació d'algun dels municipis que integren la Mancomunitat, si això no fos possible les funcions reservades s'exerciran per mitjà d'acumulació a un funcionari amb habilitació de caràcter estatal d'una altra entitat local o pel servei d'assistència de la Diputació Provincial, sempre amb la conformitat d'aquesta.  
4. En defecte d'aquestes formes de provisió, les funcions reservades podran ser exercides per un funcionari prou capacitat de la Mancomunitat o d'algun dels municipis que la integren, designat pel seu president.  
  
  
Article 27. Personal propi  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi i la relació de llocs de treball de l'entitat.  
2. La selecció i règim jurídic del personal propi, així com la provisió dels llocs de treball existents, es regirà, igual que per a la resta de les corporacions locals, pel que estableix la normativa bàsica sobre funció pública, règim local i la resta de la legislació aplicable.  
  
  
Article 28. Personal cedit pels ajuntaments mancomunats  
1. El personal cedit pels ajuntaments mancomunats prestarà els seus serveis indefinidament en la Mancomunitat després d'una convocatòria pública en què podran participar tots els funcionaris i personal laboral interessats dels ajuntaments mancomunats que complisquen els requisits exigits en les bases que s'elaboren i aproven amb aquesta finalitat i compten amb l'autorització dels plens dels ajuntaments on presten servei les persones de què es tracte.  
2. La Mancomunitat determinarà la compensació econòmica que cal satisfer al personal cedit pels serveis que s'han de prestar en l'entitat.  
  
Article 29. Personal eventual  
1. Si és el cas, el nombre, les característiques i retribucions del personal eventual seran determinats pel Ple de la Mancomunitat al començament del seu mandat, amb subjecció al que, sobre el particular, dispose la legislació de règim local.  
2. El nomenament i el cessament d'aquests funcionaris són lliures i corresponen al president de l'entitat. Cessen automàticament, en tot cas, quan es produïsca la remoció o expire el mandat de l'autoritat a la qual presten la seua funció de confiança o assessorament.  
  
Article 30. Lloc de prestació dels serveis professionals  
1. Amb caràcter general, el personal de la Mancomunitat, ja siga propi o cedit, prestarà els seus serveis en les oficines habilitades a aquest efecte on radica la seua seu.  
2. No obstant el que disposa l'apartat anterior i amb independència dels convenis, acords i normes pels quals es regisquen les relacions entre la Mancomunitat i els ajuntaments que la integren, la primera podrà encomanar al seu personal la realització de treballs en qualsevol lloc del seu àmbit territorial, fins i tot en les oficines dels mencionats ajuntaments, quan aquests ho autoritzen.  
  
TÍTOL SETÉ  
Patrimoni  
  
Article 31. Composició  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte, haurà de formar-se un inventari, de conformitat amb el que disposa la legislació vigent.  
2. No obstant el que disposa el número anterior, la participació de cada entitat mancomunada en aquest patrimoni es fixarà en funció del finançament de les despeses, assenyalant els coeficients aplicables a cada bé o dret.  
  
Article 32. Aportacions extraordinàries dels municipis mancomunats  
Les aportacions extraordinàries dels municipis que s'incorporen a la Mancomunitat després de la seua constitució, les determinarà el percentatge que els corresponga en el patrimoni afecte al servei o programes de què es tracte, en funció dels criteris aprovats per a aquells. Les aportacions tindran el mateix caràcter i destinació que els sobrants d'aportacions municipals, resultants de la liquidació dels pressupostos anuals.  
  
  
TÍTOL VUITÉ  
Hisenda  
  
Article 33. Recursos econòmics de la Mancomunitat  
1. La hisenda de la Mancomunitat estarà constituïda pels recursos següents:  
a) Ingressos de dret privat.  
b) Subvencions i altres ingressos de dret públic, acceptats per la Mancomunitat.  
c) Taxes i preus públics per la prestació de serveis o realització d'activitats la competència de la qual haja assumit.  
d) Contribucions especials per l'execució d'obres o per a l'establiment, l'ampliació o la millora de serveis, la realització o prestació dels quals prestació hagués assumit.  
e) Aportacions dineràries obligatòries, de règim general o especial, dels municipis mancomunats.  
f) Ingressos procedents d'operacions de crèdit.  
g) Multes.  
h) Qualssevol altres ingressos que s'establisquen per disposicions legals.  
2. Els municipis hauran de facilitar tota la informació necessària per a la liquidació de padrons, altes, baixes i la resta de modificacions referides als contribuents afectats pels distints serveis. La Mancomunitat podrà, en tot moment i pels seus propis mitjans, comprovar la veracitat i l'exactitud de les dades facilitades.  
  
Article 34. Ordenances  
Per a l'establiment, l'ordenació, la liquidació i la recaptació dels recursos expressats en els apartats c, d i g del número 1, de l'article anterior, la Mancomunitat aprovarà les corresponents ordenances, l'àmbit territorial d'aplicació de les quals serà el dels municipis beneficiats per les obres o serveis, en els quals tindran força obligatòria.  
  
Article 35. Aportacions econòmiques dels municipis mancomunats  
  
Les aportacions obligatòries dels ajuntaments mancomunats seran les que resulten dels pressupostos aprovats pel Ple de la Mancomunitat o de les seues modificacions.  
  
Article 36. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. L'ingrés de les aportacions es realitzarà de la forma i en els terminis que es determinen en les bases d'execució del pressupost anual.  
  
3. En el cas que algun municipi, amb requeriment previ acreditat, es retardara en el pagament de les seues aportacions, caldria ajustar-se al que disposa l'article 45.  
  
Article 37. Aportacions per a finançar despeses sotmeses al règim general  
1. Els percentatges de les aportacions obligatòries dels ajuntaments per a finançar l'import de les despeses sotmeses al règim general de participació es fixaran en proporció directa al nombre d'habitants de dret que figure en els respectius padrons municipals d'habitants i a l'import dels seus pressupostos anuals, assignant un 50 % de les despeses a cada un dels elements de repartiment.  
2. Els percentatges de les aportacions municipals citades en el número anterior s'actualitzaran preceptivament amb ocasió de l'elaboració del primer pressupost de la Mancomunitat que s'aprove en cada mandat dels seus representants i, si algun d'ells ho sol·licita, anualment.  
3. Fins que no s'aproven els nous percentatges, s'aplicaran, en tot cas, els últims aprovats.  
  
Article 38. Aportacions per a finançar despeses sotmeses a règims especials  
1. Els percentatges de les aportacions obligatòries dels ajuntaments per a finançar l'import de les despeses sotmeses a un règim especial de participació s'establiran en proporció als elements, índexs, mòduls o circumstàncies que per a cada obra, servei o programa s'establisquen.  
  
2. Els percentatges de les aportacions municipals a què es refereix el número anterior es concretaran abans d'incloure les despeses en els pressupostos o, a falta d'això, en les bases d'execució d'aquests. I, a petició de qualsevol representant municipal, s'actualitzaran cada any i, si les noves circumstàncies produïren modificacions superiors al 15 per cent del percentatge d'alguna aportació municipal, en qualsevol moment.  
3. Mentre que no s'aproven els nous percentatges especials, s'aplicaran els últims aprovats d'aquest tipus.  
  
Article 39. Avals en les operacions de crèdit  
Quan així ho sol·liciten les entitats financeres amb què es contracten operacions de crèdit, els municipis beneficiats per l'obra, el servei o el programa de què es tracte podran actuar com a avaladors d'aquestes operacions.  
  
Article 40. Pressupost de la Mancomunitat  
1. El pressupost constitueix l'expressió xifrada, conjunta i sistemàtica de les obligacions que, com a màxim, es poden reconéixer i dels drets que es preveuen liquidar durant el corresponent exercici econòmic.  
  
2. S'inclouran en el pressupost, les inversions que es puguen realitzar, així com les seues fonts de finançament.  
3. La Mancomunitat aprovarà anualment un pressupost d'acord amb el que estableix la legislació de règim local vigent.  
4. En el tràmit d'exposició pública dels expedients pressupostaris, els ajuntaments mancomunats podran comparéixer i al·legar el que estimen procedent.  
  
Article 41. Liquidació del pressupost de la Mancomunitat i càlcul del cost efectiu dels serveis  
1. Del resultat de la liquidació pressupostària de cada any es practicarà una distribució entre els ajuntaments mancomunats. Si d'aquesta resulta un sobrant d'aportacions, s'abonaran en un compte a favor dels ajuntaments corresponents, i s'utilitzaran per a compensar aportacions futures; i, al contrari, si resulta una diferència a favor de la Mancomunitat, haurà de ser ingressada per part de cada ajuntament en el termini d'un mes des de la notificació de l'acord de distribució.  
2. La Mancomunitat calcularà, abans del dia 1 de novembre de cada any, el cost efectiu dels serveis que presta, partint de les dades contingudes en la liquidació del pressupost general i, si és el cas, dels comptes anuals aprovats de les entitats vinculades o dependents, corresponent a l'exercici immediat anterior.  
3. El càlcul del cost efectiu dels serveis, que es comunicarà al Ministeri d'Hisenda i Administracions Públiques per a la seua publicació, tindrà en compte els costos reals directes i indirectes dels serveis, d'acord amb les dades d'execució de despeses esmentades en l'apartat anterior:  
  
TÍTOL NOVÉ  
Variació dels estatuts i modificacions de la mancomunitat  
  
Article 42. Modificació dels Estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts s'ajustarà al procediment establert en la legislació aplicable per a la creació de les Mancomunitats i es referirà, exclusivament, als aspectes següents:  
a) Objecte, competències i potestats.  
b) Òrgans de govern i sistema de representació dels municipis en aquests.  
c) Règim econòmic financer i criteris per a les aportacions dels municipis.  
d) Supòsits de dissolució de la Mancomunitat.  
3. Les restants modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, i la seua publicació íntegra en el Diari Oficial de la Comunitat Valenciana i en el Butlletí Oficial de la Província d'Alacant.  
  
Article 43. Adhesió de municipis a la Mancomunitat  
1. Per a l'adhesió d'un o més municipis a la Mancomunitat després de la seua constitució serà necessari:  
a) La sol·licitud del Ple de la corporació municipal interessada, acordada amb el vot favorable de la majoria absoluta del nombre legal dels membres que l'integren.  
b) Aprovació pel Ple de la Mancomunitat, per majoria absoluta de vots.  
2. L'aportació inicial dels municipis incorporats a la Mancomunitat després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió. Si no existeix aquest patrimoni, aportarà la quota que resulte de multiplicar la quantitat a què es refereix l'article 37.1 d'aquests Estatuts per un nombre d'anys que no podrà excedir de cinc.  
3. La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
4. Igualment, el municipi adherit, haurà d'aportar totes les despeses que s'originen amb motiu de la seua integració en la Mancomunitat.  
  
Article 44. Separació unilateral  
1. En el cas que un municipi integrant de la Mancomunitat decidisca unilateralment separar-se d'aquesta, serà necessari:  
a) Haver romàs com a membre de la Mancomunitat, almenys, quatre anys.  
b) Comunicació a la Mancomunitat de la voluntat de separació unilateral amb una antelació mínima d'un any, mitjançant un acord del Ple de l'Ajuntament interessat, adoptat amb el vot favorable de la majoria absoluta del nombre legal dels membres que l'integren.  
c) Acord del Ple de la Mancomunitat, adoptat per majoria absoluta de vots.  
2. L'Ajuntament que decidisca separar-se unilateralment de la Mancomunitat haurà, a més, d'haver complit amb tots els compromisos pendents que tinga amb aquesta, així com abonar totes les despeses originades per la seua separació i la part del passiu contret per la Mancomunitat a càrrec seu.  
  
Article 45. Separació forçosa  
1. Seran causes de separació forçosa de municipis de la Mancomunitat:  
a) L'incompliment persistent del pagament de les seues aportacions.  
b) L'incompliment d'aquelles altres actuacions necessàries per al desenvolupament correcte de la Mancomunitat a què estiguen obligats pels seus Estatuts.  
2. En el cas que algun municipi es retardara en el pagament de la seua quota més d'un trimestre, el president requeriria el seu pagament en el termini d'un mes. Transcorregut el termini sense haver fet efectiu el dèbit, el president podrà sol·licitar als òrgans de l'Administració central, autonòmica o provincial, la retenció de les quotes pertinents amb càrrec a les quantitats que, per qualsevol concepte, foren liquidades a favor de l'ajuntament deutor, a fi que siguen lliurades a la Mancomunitat. Aquesta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'hi adjunte la certificació de descobert reglamentària, en cada cas.  
3. En qualsevol cas d'incompliment dels establerts en l'apartat primer d'aquest article, que no siga corregit després del corresponent requeriment de la Presidència, aquest incompliment haurà de ser declarat pel Ple de la Mancomunitat, adoptat per majoria absoluta de vots, i, a continuació, es formularà un nou requeriment a l'Ajuntament, i se li atorgarà un mes prorrogable perquè procedisca al compliment de les seues obligacions.  
4. Si en el termini establert en l'apartat anterior l'Ajuntament no procedira al pagament o al compliment de les seues obligacions, el Ple de la Mancomunitat adoptaria un acord de separació forçosa per majoria absoluta de vots, i se li hauran de reclamar les quantitats degudes i les despeses derivades establertes en l'article 44.2 d'aquests Estatuts.  
  
Article 46. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, sinó que queda aquesta operació diferida al moment de dissolució de la Mancomunitat. No obstant això, en el cas que el municipi o els municipis separats de la Mancomunitat hagen aportat a aquesta béns afectats a serveis propis, es practicarà, excepte per acord amb els municipis interessats, una liquidació parcial a fi que aqueixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la Mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixa de ser viable, es procedirà a la seua dissolució d'acord amb el que estableixen els articles 47 i 48 d'aquests Estatuts.  
  
TÍTOL DESÉ  
Dissolució de la mancomunitat  
  
Article 47. Dissolució de la Mancomunitat  
La Mancomunitat es dissoldrà per alguna de les causes següents:  
a) Perquè així ho disposen les lleis.  
b) Perquè s'hagen complit o hagen desaparegut tots els seus objectius.  
c) Perquè així ho acorden els municipis que la integren.  
  
Article 48. Procediment de dissolució  
1. El procediment de dissolució de la Mancomunitat serà el mateix que s'estableix per a la seua creació, i requerirà, doncs:  
a) Acord de dissolució del Ple de la Mancomunitat, per majoria absoluta legal del nombre de vots.  
b) El sotmetiment a informació pública durant un mes en tots els ajuntaments mancomunats.  
c) Els informes de la Diputació Provincial i de l'òrgan competent de la comunitat autònoma en matèria de règim local.  
d) L'aprovació dels plens dels ajuntaments mancomunats, per majoria absoluta del nombre legal dels seus membres.  
e) L'aprovació pel Ple de la Mancomunitat, per majoria absoluta dels seus vots, de la proposta efectuada per la Comissió Liquidadora de conformitat amb el que disposa aquest article.  
f) Remissió a l'òrgan competent de la Generalitat Valenciana que procedirà a publicar la dissolució en el Diari Oficial de la Comunitat Valenciana i a donar de baixa la Mancomunitat en el Registre d'Entitats Locals.  
2. Aprovada la dissolució de la Mancomunitat per part dels plens municipals i abans de la seua remissió a la Generalitat, s'haurà d'haver creat una Comissió Liquidadora composta, almenys, pel president de la Mancomunitat i dos vocals. En ella s'integraran, per a complir les seues funcions assessores, el secretari i també l'interventor, si existira. Podrà igualment convocar a les seues reunions experts determinats, només a fi de sentir la seua opinió o preparar informes o dictàmens en temes concrets de la seua especialitat.  
3. La Comissió, en terme no superior a tres mesos, farà un inventari de béns, serveis i drets de la Mancomunitat, xifrarà els seus recursos, càrregues i dèbits i relacionarà el seu personal Més tard proposarà al Ple de l'entitat l'oportuna distribució o integració del personal en els ajuntaments mancomunats, tenint en compte les mateixes dades que havien servit per a la formació del patrimoni.  
4. La proposta, per a ser aprovada vàlidament, requerirà el vot favorable de la majoria absoluta dels vots del Ple de l'entitat. Una vegada aprovada, la proposta serà vinculant per als ajuntaments mancomunats.  
  
  
DISPOSICIONS ADDICIONALS  
  
Primera  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
Segona  
El personal dels ajuntaments mancomunats que, a l'entrada en vigor d'aquests Estatuts, preste els seus serveis en la Mancomunitat i sempre que hagen accedit a aquesta amb observança dels requisits establerts en l'article 28, apartat 1, dels Estatuts, continuaran prestant aqueixos serveis, en qualitat de personal cedit de les entitats locals associades, amb el règim establert en l'esmentat article estatutari i en els articles 90 i 103 de la Llei 8/2010, de 23 de juny, de Règim Local de la Comunitat Valenciana.